Diari Oficial de la Generalitat Valenciana


Sumari del DOGV 6895, del 05-11-2012 (2012/10689)

RESOLUCIÓ de 30 d'octubre de 2012, de la Direcció General d'Innovació, Ordenació i Qualitat Educativa, per la qual es resol la convocatòria per a autoritzar la implantació del programa experimental per a la subscripció de contractes-programa, entre els centres educatius i l'Administració educativa, per a incrementar l'èxit escolar i reduir l'abandó escolar prematur.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6895

Data del DOGV
:   05-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10281


Data del document
:   30-10-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 d'octubre de 2012, de la Direcció General d'Innovació, Ordenació i Qualitat Educativa, per la qual es resol la convocatòria per a autoritzar la implantació del programa experimental per a la subscripció de contractes-programa, entre els centres educatius i l'Administració educativa, per a incrementar l'èxit escolar i reduir l'abandó escolar prematur. [2012/10049]  
Per Resolució de 12 d'abril de 2012, de la Conselleria d'Educació, Formació i Ocupació (DOCV núm. 6759 de 23.04.2012), es va convocar el programa experimental per a incrementar l'èxit escolar i reduir l'abandó escolar prematur a través de la posada en marxa de contractes-programa subscrits entre els centres educatius i l'Administració educativa.  
En l'apartat sis de l'esmentada resolució, s'establix que el Servici de Programes i Estudis, com a òrgan instructor, elevarà al titular de la Direcció General d'Innovació, Ordenació i Qualitat Educativa la relació de centres seleccionats segons la proposta de la comissió designada a este efecte. Així mateix, en el seu apartat set la mencionada resolució determina que es publique en el Diari Oficial de la Comunitat Valenciana la relació de centres seleccionats, i que l'Administració educativa i cada un dels centres seleccionats firmen un contracte-programa en què constaran els acords a què s'ha arribat entre ambdós parts, entorn dels objectius, les estratègies, els compromisos, els recursos, el grau d'autonomia pedagògica i de gestió, el procés de seguiment i els indicadors d'avaluació que expressen el nivell d'èxit dels resultats obtinguts.   
  
La Resolució de 2 d'abril de 2012, de la Direcció General d'Ordenació i Centres Docents, per la qual es va convocar la sol·licitud dels programes de compensació educativa i els programes PROA i PASE per al curs 2012-2013 (DOCV núm. 6753 de 13.04.2012), establia en el seu apartat primer, punt 7, que respecte als programes per a la millora de l'èxit escolar seleccionats, el compromís de dur-los a terme s'haurà de plasmar per mitjà de la subscripció d'un contracte-programa entre el centre docent i l'Administració educativa en els termes que s'indiquen en la convocatòria publicada a este efecte. En l'apartat segon, punt 5c, es diu que amb la finalitat d'avaluar l'èxit escolar de l'alumnat que s'incorpore al programa PASE i la seua incidència en la millora dels resultats, el centre sol·licitant d'este programa es comprometrà a subscriure un contracte-programa entre el centre docent i l'Administració educativa en els termes que s'indiquen en la convocatòria publicada a este efecte. Finalment en l'apartat tercer, punt 4c, es determina que amb la finalitat d'avaluar els nous procediments d'organització i funcionament en el centre, les noves estratègies d'ensenyança i aprenentatge i la resta d'actuacions realitzades en l'àmbit del programa, i la seua incidència en l'increment de l'èxit escolar de l'alumnat, el centre sol·licitant del programa d'acompanyament escolar o del programa de suport i reforç es comprometrà a subscriure un contracte-programa entre el centre docent i l'Administració educativa en els termes que s'indiquen en la convocatòria publicada a este efecte.  
  
En la Resolució de 3 de setembre de 2012, de la Direcció General d'Innovació, Ordenació i Qualitat Educativa, per la qual es resol la convocatòria ordinària d'autorització de centres i programes de compensació educativa a centres públics i privats concertats finançats amb fons públics que impartixen ensenyances d'Educació Infantil (segon cicle), Educació Primària i Educació Secundària Obligatòria, així com els programes PROA i PASE, per al curs 2012-2013 (DOCV núm. 6857 de 07.09.2012), s'autoritzen els centres que s'especifiquen en l'annex I, els programes de compensació educativa, en l'annex II, per al desenrotllament dels programes del pla PROA, així com els relacionats en l'annex III de la present resolució per al desenrotllament de programes PASE.  
  
Per Resolució de 19 d'octubre de 2012, de la consellera d'Educació, Formació i Ocupació (DOCV núm. 6888 de 24.10.2012), es va incrementar el crèdit per a finançar l'assignació econòmica per als centres de titularitat de la Generalitat segons s'establix en la Resolució de 12 d'abril de 2012, de la Conselleria d'Educació, Formació i Ocupació.  
En l'exercici de les facultats delegades per la consellera d'Educació, Formació i Ocupació en l'apartat catorze de la Resolució de 12 d'abril i en virtut de les competències que li atribuïx el Decret 103/2012, de 22 de juny, del Consell, pel qual es modifica el Decret 98/2011, de 26 d'agost, del Consell, pel qual es va aprovar el Reglament Orgànic i Funcional de la Conselleria d'Educació, Formació i Ocupació, vista la proposta del Servici de Programes i Estudis, esta Direcció General d'Educació i Qualitat Educativa resol:  
  
Primer. Autorització  
1. Autoritzar als centres seleccionats que es detallen en l'annex I per a la posada en marxa del programa experimental per a incrementar l'èxit escolar i reduir l'abandó escolar prematur a partir del curs 2012-2013, a través de la posada en marxa de contractes-programa subscrits entre els dits centres educatius i l'Administració educativa.   
2. No autoritzar als centres no seleccionats que es detallen en l'annex II pels motius que s'especifiquen.  
3. Publicar la dotació d'hores de recursos humans i l'assignació econòmica als centres de titularitat de la Generalitat que han sigut seleccionats segons es detalla en l'annex III.  
  
Segon. Recursos humans  
Proposar a la Subsecretaria la concessió dels recursos humans indicats en l'annex I a fi de fer possible el desenrotllament del programa experimental autoritzat en els centres públics.   
L'esmentada proposta de concessió de recursos humans es realitzarà amb efectes de l'1 de setembre de 2012 fins al 30 de juny de 2013.  
  
  
Tercer. Contracte-programa  
1. Procedir a la firma del contracte-programa entre l'Administració educativa i cada un dels centres seleccionats que s'especifiquen en el mencionat annex I i amb els relacionats en els annexos I, II i III de la Resolució de 3 de setembre de 2012, de la Direcció General d'Innovació, Ordenació i Qualitat Educativa, per la qual es resol la convocatòria ordinària d'autorització de centres i programes de compensació educativa a centres públics i privats concertats finançats amb fons públics que impartixen ensenyances d'Educació Infantil (segon cicle), Educació Primària i Educació Secundària Obligatòria, així com els programes PROA i PASE, per al curs 2012-2013.   
  
2. Els centres autoritzats en ambdós convocatòries firmaran un sol contracte-programa que inclourà totes les mesures i programes per als quals han sigut autoritzats.  
  
Quart. Inspecció d'Educació  
1. La Inspecció d'Educació realitzarà, a partir del segon trimestre del curs acadèmic 2012-2013, el seguiment i l'avaluació dels programes amb la col·laboració de la Direcció General d'Innovació, Ordenació i Qualitat Educativa.  
2. Els centres realitzaran una memòria final dels programes que tinguen autoritzats i la presentaran abans del 15 de juliol de 2013, segons les instruccions que es dictaran per a tal fi.   
3. L'autorització dels recursos humans i personals corresponents als següents cursos quedarà condicionada a l'avaluació positiva que es realitze dels resultats obtinguts en el present curs, especialment pel referent a la millora global dels centres que han desenrotllat estos programes i a la millora de l'èxit escolar de l'alumnat d'estos.  
  
  
Quint. Finançament  
1. Als centres de titularitat de la Generalitat, se'ls assigna una quantitat econòmica per al desenrotllament de les diferents mesures previstes en el pla d'actuació. Per a això, s'han tingut en compte les necessitats plantejades per cada centre i la puntuació obtinguda en el barem especificat en l'apartat 7.1 de la resolució de convocatòria, segons la proposta de la Comissió de Selecció, Seguiment i Avaluació i elevada per l'òrgan instructor.  
2. La Conselleria d'Educació, Formació i Ocupació, a través de la Direcció General d'Innovació, Ordenació i Qualitat Educativa, ingressarà en cada centre de titularitat de la Generalitat, la quantitat detallada en l'annex III per a dur a terme els projectes aprovats durant el curs 2012-2013. Les dites quantitats se sufragaran, fins a un màxim d'1.700.000 euros, amb càrrec a l'aplicació pressupostària 75.14.40.768.87.5, de l'exercici pressupostari per a 2012 i de l'aplicació pressupostària 58.42.771Z.037.52 corresponent a l'aportació del Ministeri d'Educació, Cultura i Esport.  
  
Sext. Producció d'efectes  
La present resolució produirà efectes l'endemà de la seua publicació en el Diari Oficial de la Comunitat Valenciana.  
Contra esta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de la seua firma. Tot això de conformitat amb el que disposen els articles 107, 114 i 115 de la Llei 30/1992 de Règim Jurídic de les Administracions Públiques i del Procediment Administratiu Comú.  
  
València, 30 d'octubre de 2012.- La directora general d'Innovació, Ordenació i Qualitat Educativa: Beatriz Gascó Enríquez.  
ANNEX I / ANEXO I  
  
RELACIÓ DE CENTRES SELECCIONATS / RELACIÓN DE CENTROS SELECCIONADOS  
  
  
  
  
ANNEX II / ANEXO II  
  
RELACIÓ DE CENTRES NO SELECCIONATS / RELACIÓN DE CENTROS NO SELECCIONADOS  
  
  
  
Motiu / Motivo:  
1. Per no obtindre el 50% dels punts possibles per a ser seleccionats / Por no obtener el 50% de los puntos posibles para ser seleccionados.  
2. Per renúncia del centre / Por renúncia del centro  
  
  
ANNEX III / ANEXO III  
  
RELACIÓ DE CENTRES SELECCIONATS DE TITULARITAT DE LA GENERALITAT, AMB DOTACIÓ D'HORES DE RECURSOS HUMANS I ASSIGNACIÓ ECONÒMICA / RELACIÓN DE CENTROS SELECCIONADOS DE TITULARIDAD DE LA GENERALIDAD, CON DOTACIÓN DE HORAS DE RECURSOS HUMANOS Y ASIGNACIÓN ECONÓMICA  
  
